**Informaţie**

***privind rezultatele activităţii Ministerului Finanţelor***

***pe parcursul anului 2015***

***(informaţie actualizată la data de 16.03.2016)***

1. **Politici bugetare**

**Politica bugetară şi procesul bugetar pentru anul 2015**

În vederea asigurării alocării resurselor financiare publice în strînsă legătură cu priorităţile de politici în perspectiva pe termen mediu, precum şi în vederea îmbunătăţirii procesului bugetar, pe parcursul anului 2015 au fost întreprinse mai multe activităţi. Astfel:

* **a fost** **elaborat proiectul legii bugetului de stat pe anul 2015**. (conform cadrului legal şi altor acte legislative, ce reglementează aspectele bugetar-fiscale), iar ulterior **adoptat prin Legea nr. 72 din 12.04.2015**,

Totodată, ţinînd cont evoluţiile economice pe parcursul anului 2015 şi de necesitatea:

* ajustării indicatorilor bugetari la venituri reieşind din evoluţiile macroeconomice recente şi prognozele pînă la finele anului;
* revizuirii intrărilor de granturi şi împrumuturi la buget în legătură cu îngheţarea temporară de către partenerii de dezvoltare a suportului bugetar extern;
* identificării resurselor financiare în scopul suplimentării ajutorului social şi ajutorului pentru perioada rece a anului, în legătură cu majorarea tarifelor la energia electrică şi gaze naturale;
* revizuirii şi prioritizării programelor de cheltuieli, cu încadrarea acestora în estimările actualizate ale cadrului de resurse avînd ca obiectiv asigurarea, în primul rînd, a funcţionalităţii instituţiilor statului, în perioada economico-financiară dificilă actuală, **a fost rectificat bugetul de stat pentru anul 2015 (Legea nr. 200 din 20.11.2015 pentru modificarea şi completarea Legii bugetului de stat pentru anul 2015)**.
* **a fost elaborat** şi **prezentat** Guvernului proiectul de lege pentru modificarea şi completarea unor acte legislative, reieşind din prevederile Legii finanţelor publice şi responsabilităţii bugetar-fiscale nr. 181 din 25.07.2014. Însă, din cauza demiterilor Guvernului, definitivarea acestui proiect **urmează să fie efectuată** pe parcursul anului 2016. Concomitent **a fost iniţiat** procesul de elaborare a proiectului hotărîrii Guvernului pentru modificarea şi completarea unor hotărîri ale Guvernului, însă proiectul **va fi definitivat** şi **promovat** ulterior adoptării proiectului respectiv de lege;
* **a fost elaborat** şi **aprobat bugetul de stat provizoriu pentru anul 2016** (Ordinul ministrului finanţelor nr. 212 din 28.12.2015 cu privire la aplicarea bugetului de stat provizoriu pe anul 2016);
* **a** **fost elaborat**şi **aprobat** la şedinţa Colegiului Ministerului Finanţelor din 20.07.2015, ***Cadrul Bugetar pe Termen Mediu (2016-2018)***. CBTM (2016-2018) a fost elaborat avînd la bază un nou cadru legal şi metodologic - Legea finanţelor publice şi responsabilităţii bugetar-fiscale nr.181 din 25.07.2014, Setul metodologic privind elaborarea, aprobarea şi modificarea bugetului, precum şi noua clasificaţie bugetară; etc.

Totodată, în vederea asigurării unui proces participativ larg în procesul de elaborare a politicilor bugetar-fiscale **a fost întocmită** şi **plasată** pe pagina web a Ministerului Finanţelor versiunea „**Bugetul pentru cetăţeni, 2015**”;

**Executarea bugetului**

***Bugetul Public Naţional (BPN)****[[1]](#footnote-2)*

Conform datelor preliminare, în anul 2015, la bugetul public naţional au fost acumulate **venituri** în sumă totală de **43 660,7 mil. lei**, cu 1152,4 mil. lei mai puţin sau **la nivel de** **97,4%** faţă de sarcinile anuale stabilite. Comparativ cu anul 2014, veniturile au înregistrat o creştere de 1213,9 mil. lei sau cu 2,9 %. Din suma totală a veniturilor bugetului public naţional, **veniturile fiscale** au constituit **38 107,1 mil. lei**, iar **încasările nefiscale** – **2 113,2 mil. lei**. Sarcinile anuale au fost îndeplinite la nivel de **99,0 %** şi **102,%**, respectiv. În comparaţie cu anul precedent, veniturile fiscale s-au majorat cu 2476,3 mil. lei şi încasările nefiscale – cu 759,0 mil. lei.

În partea de **cheltuieli**, în anul 2015 bugetul public naţional s-a executat în sumă de **46 393,9 mil. lei**, cu 3551,4 mil. lei mai puţin sau **la nivel de** **92,9%** faţă de suma prevăzută pe an. În comparaţie cu anul 2014, cheltuielile bugetului public naţional s-au majorat cu 2000,8 mil. lei sau cu 4,5 %. Cheltuielile bugetare au fost direcţionate pentru:

• realizarea programelor cu caracter social-cultural – 68,4 %;

• domeniul economiei naţionale – 13,6 %;

• apărarea naţională, menţinerea ordinii publice şi securitatea naţională – 6,1 %;

• servicii de stat cu destinaţie generală – 4,7 %;

• alte domenii – 7,2 %.

**Executarea bugetului public naţional** în anul 2015 s-a încheiat cu un **deficit** în sumă de **2 733,2 mil. lei**. Sursele de finanţare a deficitului bugetului public naţional în sumă de **2 733,2 mil. lei** s-au format din:

• *surse externe* în sumă de **1 867,0 mil. lei**,

• *surse interne –* **866,2 mil. lei**.

**Soldurile în conturile bugetului public naţional**, comparativ cu începutul anului, s-au micşorat cu 21,6 mil. lei şi la situaţia din 31 decembrie 2015 au constituit **3 206,4 mil. lei.**

***Bugetul de stat (BS)***

Conform datelor preliminare, în anul 2015, **veniturile bugetului de stat** pe toate componentele au constituit **28 037,9 mil. lei**, ceea ce este cu 1335,5 mil. lei mai puţin sau la nivel de **95,5 %** faţă de sarcinile anuale stabilite. În comparaţie cu anul precedent, suma veniturilor acumulate s-a majorat cu 320,2 mil. lei sau cu 1,2 %.

La **componenta de bază** au fost acumulate venituri în sumă de **25 409,0 mil. lei** (inclusiv **transferurile soldurilor de mijloace speciale** şi **fonduri speciale** în sumă de **253,6 mil. lei**), ceea ce este cu 705,4 mil. lei mai puţin sau la nivel de **97,3 %** faţă de suma prevăzută pe an. Comparativ cu anul 2014, **încasările** s-au majorat cu 1123,6 mil. lei sau cu 4,6 %.

În partea de **cheltuieli** a bugetului de stat pe toate componentele s-a executat în sumă de 30103,1 mil. lei, fiind cu 2960,2 mil. lei mai puţin sau la nivel de **91,0 %** faţă de prevederile anuale. Comparativ cu anul 2014, suma cheltuielilor s-a majorat cu 755,2 mil. lei sau cu 2,6 %.

Din **componenta de bază** au fost realizate cheltuieli în sumă de **24 758,1 mil. lei**, ceea ce este cu 2145,6 mil. lei mai puţin sau la nivel de **92,0** **%** din suma prevăzută pe an. În comparaţie cu anul trecut, cheltuielile s-au majorat cu 440,2 mil. lei sau cu 1,8 %.

Pentru a asigura finanţarea în luna decembrie a **plăţilor prioritare** stabilite în art.10 din Legea privind sistemul bugetar şi procesul bugetar nr. 847 din 24 mai 1996, ce ţin de cheltuieli de personal, achitarea burselor, pensiilor, indemnizaţiilor, transferurilor către unităţile administrativ-teritoriale pentru achitarea salariilor, **Ministerul Finanţelor a rezervat mijloace băneşti**, care la situaţia din 1 decembrie 2015 au constituit **638,7 mil**. **lei**.

**Soldurile în conturile bugetului de stat**, comparativ cu începutul anului, s-au majorat cu 241,0 mil. lei şi la situaţia din 31 decembrie 2015 au constituit **2 325,8 mil. lei**.

Suplimentar cu referinţă la executarea bugetului, se menţionează că, în vederea perfecţionării sistemului de gestionare a mijloacelor bugetare şi a procesului de raportare prin sistemul trezorerial, pe parcursul anului 2015:

* **au fost definitivate** şi **aprobate**:
* Clasificația bugetară (**Ordinul ministrului finanţelor nr. 208 din 24.12.2015**);
* Normele metodologice privind executarea de casă a bugetelor componente ale BPN prin sistemul trezorerial al Ministerului Finanţelor (**Ordinul ministrului finanţelor nr. 215 din 28.12.2015**);
* Planul de conturi contabile în sistemul bugetar şi Normele metodologice privind evidenţa contabilă raportarea financiară în sistemul bugetar **(Ordinul ministrului finanţelor nr. 216 din 28.12.2015**).
* **a fost elaborat** şi **implementat modulul** „Trezoreria”;
* **a fost elaborat** şi **aprobat** Contractul-tip privind utilizarea serviciului electronic de prezentare a documentelor de plată electronice spre executare prin intermediul modulului „Instituţia – Trezoreria”(**Ordinul ministrului finanţelor nr. 122 din 12.08.2015**);
* au fost **elaborate programe de instruire** privind utilizarea modulelor dezvoltate/noi create, inclusiv privind aplicarea în SIMF a Normelor metodologice privind executarea de casă a bugetelor componente ale bugetului public naţional, Planului de conturicontabile în sistemul bugetarşi a Normelor metodologice privind evidenţa contabilă şi raportarea financiară în sistemul bugetar (în cadrul cărora **au fost instruite 392 persoane** (contabili ai misiunilor diplomatice ale Republicii Moldova, şefi şi contabili-şefi ai TT ale Ministerului Finanţelor, ai Consiliilor raionale, Colegiilor, Şcolilor profesionale, contabili-şefi adjuncţi ai Direcţiilor Finanţe ale APC, contabili-şefi ai instituţiilor ce implementează proiecte finanţate din surse externe)).
1. **Politica fiscală şi vamală**

Obiectivele generale ale politicii fiscale şi vamale pentru anul 2015 ca şi în anii precedenţi au fost bazate pe prevederile Programului de activitate a Guvernului, Strategiei Naţionale „Moldova 2020”, Acordului de Asociere dintre Uniunea Europeană şi Comunitatea Europeană a Energiei Atomice şi statele sale membre, pe de o parte, şi Republica Moldova, pe de altă parte, altor programe şi strategii naţionale.

Astfel, în vederea consolidării veniturilor bugetare, stimulării activităţii economice, economisirii mijloacelor băneşti ale populaţiei, precum şi diminuării proporţiilor de evaziune fiscală şi vamală, în anul 2015 au fost adoptate prin **Legea nr. 71 din 12.04.2015 pentru modificarea şi completarea unor acte legislative** mai multe măsuri de politică fiscală şi vamală, dintre care se menţionează:

* **majorarea tranşelor** de venit impozabile, precum şi a scutirii anuale personale, scutirii anuale personale majore şi scutirii anuale pentru persoanele întreţinute, prin ajustarea acestora la rata inflaţiei prognozată pentru anul 2015;
* **acordarea** pe o perioadă nedeterminată a **facilităţii fiscale** privind scutirea de impozitul pe veniturile obţinute din dobînzile aferente valorilor mobiliare de stat;
* **anularea facilităţilor** **fiscale** acordate persoanelor juridice pentru veniturile obţinute din dobînzile de la depozitele bancare depuse pe un termen ce depăşeşte 3 ani şi valorile mobiliare corporative sub formă de obligaţiuni emise pe un termen ce depăşeşte 3 ani;
* **introducerea unui sistem** revăzut de cheltuieli permise spre deducere în scopuri fiscale în partea ce ţine de reziduuri, deşeuri şi perisabilităţi naturale, precum şi întreţinerea, funcţionarea şi reparaţia autoturismelor folosite de directorii generali, directorii executivi şi asimilaţi, precum şi conducătorii în domeniul administrativ, cu revederea modului de trecere în cont a sumei TVA achitată pentru întreţinerea, funcţionarea şi reparaţia autoturismelor;
* **micşorarea limitei de deducere** în scopuri fiscale a donaţiilor efectuate în scopuri filantropice sau de sponsorizare de către persoanele fizice şi juridice în favoarea autorităţilor publice şi instituţiilor publice, organizaţiilor necomerciale, precum şi în favoarea caselor de copii de tip familial, de la 10% la 2% din venitul impozabil;
* **anularea scutirii** de vărsare la buget a sumei TVA aferente mărfurilor produse şi serviciilor prestate de întreprinderile penitenciarelor;
* **acordarea posibilităţii înregistrării benevole** în calitate de contribuabil al TVA, în cazul în care agentul economic intenţionează să efectueze livrări impozabile de mărfuri şi servicii, cu excluderea plafonului actual de înregistrare de 100 000 lei;
* **introducerea scutirii de TVA şi accize** la importul mostrelor de mărfuri, a căror valoare în vamă nu depăşeşte suma de 22 euro;
* **menţinerea şi revederea facilităţii** fiscale privind cota redusă a TVA de 8% pentru producţia agricolă primară,  prin aplicarea acesteia faţă de producţia din zootehnie în formă naturală şi masă vie destinate reproducerii, fitotehnie şi horticultură în formă naturală;
* **extinderea mecanismului** **de restituire** a TVA la investiţii (cheltuieli) capitale în clădiri de producţie;
* **extinderea cotei zero a TVA** pentru livrarea biomasei, destinată producerii energiei termice şi apei calde;
* **majorarea cotelor accizelor** stabilite în sume fixe (băuturi alcoolice, oxigen, azot, articole de bijuterie sau de giuvaiergerie, autoturisme, alte tutunuri şi înlocuitori de tutun fabricate), prin ajustarea acestora la rata inflaţiei prognozată pentru anul 2015;
* **majorarea cotelor accizelor** pentru ţigarete cu filtru, prin ajustarea acestora la nivelul ţărilor din regiune, cît şi la Directivele UE; micşorarea cotei accizului pentru păcură;
* **micşorarea cotei** accizului pentru păcură;
* **extinderea dreptului de restituire a sumei accizului** pentru toţi agenţii economici ce efectuează exporturi de mărfuri supuse accizelor prelucrate şi/sau fabricate în ţară, fie în mod independent, fie în baza contractului de comision;
* **extinderea bazei impozabile** a taxei pentru dispozitivele publicitare prin impozitarea agenţilor economici care utilizează în scopuri proprii panouri pentru reclamă sau publicitate în locul în care aceştia desfăşoară activitate economică;
* divizarea încălcărilor fiscale după gravitatea acestora, prin (1) introducerea avertizării ca formă de răspundere pentru încălcarea fiscală nesemnificativă pînă la 100 lei pentru persoanele fizice cetăţeni şi pînă la 1000 lei pentru agenţi economici şi (2) aplicarea amenzii la depăşirea acestor plafoane ca formă de răspundere pentru încălcarea fiscală semnificativă;
* **introducerea scutirii** de TVA şi taxa vamală la importul şi livrarea aeronavelor, elicopterelor, locomotivelor, vagoanelor automotoare pentru cale ferată antrenate în transportul public de pasageri, precum şi părţile acestora;
* **introducerea scutirii** de TVA la importul şi livrarea serviciilor de leasing operațional sau financiar ale aeronavelor, elicopterelor, locomotivelor, vagoanelor automotoarelor pentru cale ferată antrenate în transportul public de pasageri;
* introducerea scutirii de taxa vamală la importul mostrelor de mărfuri a căror valoare în vamă nu depăşeşte suma de 22 euro;
* **introducerea obligativităţii** contribuabilului în cadrul desfăşurării activităţii de întreprinzător, de a utiliza în cazul ducerii evidenţei financiare, contabile, fiscale automatizate numai a sistemelor informaţionale computerizate, softurilor pentru maşini de casă şi control, certificate de către Comisia de certificare a Ministerului Finanţelor;
* **modificarea conceptului** de aplicare a sancţiunilor fiscale pentru încălcări fiscale, şi anume divizarea încălcărilor fiscale după gravitatea acestora, prin (1) introducerea avertizării ca formă de răspundere pentru încălcarea fiscală nesemnificativă pînă la 100 lei pentru persoanele fizice cetățeni şi pînă la 1 000 lei pentru agenți economici şi (2) aplicarea amenzii la depăşirea acestor plafoane ca formă de răspundere pentru încălcarea fiscală semnificativă;
* **reducerea** **de 2 ori**, de la 10 mii la 5 mii lei, a mărimii amenzii privind neasigurarea accesului în încăperile de producţie, în depozite, în locurile de păstrare a bunurilor, în spaţiile comerciale şi în spaţiile cu o altă destinaţie, prin neprezentarea de explicaţii, date, informaţii şi documente, necesare organului fiscal, asupra problemelor care apar în timpul controlului, precum şi neexecutarea cerinţelor din citaţia organului fiscal;
* **introducerea sancţiunilor** fiscale pentru agenții economici la care este instituit post fiscal, în cazul efectuării intrărilor/ieşirilor de mărfuri/servicii fără informarea organului fiscal, cu amenda egală cu suma operaţiunilor economice nedeclarate;
* **introducerea sancţiunilor** fiscale pentru neprezentarea sau prezentarea tardivă, neconformă, neautentică beneficiarului plăţilor salariale şi altor plăţi a informaţiei privind tipul venitului achitat, suma acestuia, suma scutirilor acordate, precum şi suma impozitului reţinut, în mărime de 200 lei pentru fiecare informaţie, dar nu mai mult de 5 000 lei;
* **reducerea termenului** de stingere a obligaţiei fiscale amînate sau eşalonate, de la 24 la 12 luni consecutive, concomitent cu introducerea obligației de aplicare a majorării de întîrziere pe perioada amînării sau eşalonării obligaţiilor fiscale.
* **implementarea** Nomenclaturii Combinate a Republicii Moldova, care include în sine atît tariful vamal, cît și nomenclatorul mărfurilor, concomitent cu modificarea mărimii cotelor taxelor vamale pentru unele categorii de mărfuri;
* **introducerea** scutirii de taxa vamală la importul mostrelor de mărfuri a căror valoare în vamă nu depășește suma de 22 euro;
* **introducerea** scutirii de taxa vamală și taxa pentru efectuarea procedurilor vamale la importul cu titlu gratuit (donaţie) a mijloacelor de transport, indiferent de termenul de exploatare, destinate pentru: scopuri medicale, transportarea persoanelor cu dizabilităţi ale aparatului locomotor (reutilate în modul corespunzător), stingerea incendiilor, curăţarea străzilor, împrăştiat materialele, colectarea deşeurilor;
* **revizuirea** **conceptului de control ulterior** în scopul implementării procedurii simplificate de vămuire, care presupune reverificarea obligatorie a declarațiilor vamale distribuite pe culoarul albastru de vămuire;
* **introducerea** **sistemului de două coridoare** privind reglementarea coridoarelor de trecere a bunurilor şi mărfurilor peste frontiera vamală destinate persoanelor fizice (culoarul verde și culoarul roșu).
* **introducerea** termenului de exploatare de 10 ani admisibil la importul motocicletelor, etc.

Estimările impactului măsurilor de politică fiscală şi vamală asupra veniturilor publice constituie pentru anul 2015 (8 luni) - **189 mil.lei** (0,2% din PIB).

Suplimentar, pe parcursul anului au fost întreprinse **măsuri de extindere a relaţiilor bilaterale**, prin prisma Convenţiilor pentru evitarea dublei impuneri, şi anume:

1. A fost ratificată prin Legea nr. 91 din 14.05.2015, **Convenţia dintre Guvernul Republicii Moldova şi Guvernul Republicii Malta** pentru evitarea dublei impuneri şi prevenirea evaziunii fiscale cu privire la impozitele pe venit;

2. A fost negociată în prima **rundă Convenţia dintre Guvernul Republicii Moldova şi Guvernul României** pentru evitarea dublei impuneri şi prevenirea evaziunii fiscale cu privire la impozitele pe venit şi capital, la Bucureşti, România în perioada 01- 04.09.2015.

**Administrarea fiscală**

Ca şi în anii precedenţi, în anul 2015 Serviciul Fiscal de Stat a continuat procesul de realizare a obiectivului de bază în domeniul administrării fiscale, şi anume majorarea nivelului de conformare voluntară la prevederile legislaţiei în vigoare în rândul contribuabililor prin aplicarea metodelor noi şi eficiente de interacţiune şi comunicare.

În perioada anului 2015 au fost efectuate **56 936 controale fiscale**, ceea ce constituie cu 3 464 controale fiscale mai puţin (5,7%) comparativ cu anul precedent (60 400 controale fiscale).

Numărul controalelor fiscale în cadrul cărora au fost depistate încălcări ale legislaţiei fiscale s-a majorat cu **2 626** saucu **9%** faţă de anul precedent (33 101 controale în anul 2015 comparativ cu 30 475 controale în anul 2014), iar **suma impozitelor, taxelor şi altor plăţi, inclusiv sancţiunile**, calculate suplimentar la buget în rezultatul controalelor fiscale s-a majorat cu **269 032,3 mii lei** sau cu **22%** faţă de anul precedent (1 470 214,3 mii lei, inclusiv sancţiuni 610 363,5 mii lei în anul 2015 comparativ cu 1 201 182,0 mii lei, inclusiv sancţiuni fiscale 457 828,3 mii lei în anul 2014).

**Suma obligaţiilor fiscale achitate** la bugetul public naţional constituie **1 381 931** **mii lei**, cu 263 922, 1 mii lei sau cu 23,61 % mai mult comparativ anul precedent (1 118 008,9 mii lei).

În baza a **18 745 procese-verbale** **contravenţionale** întocmite pentru practicarea activităților ilicite au fost aplicate **sancţiuni contravenţionale** în sumă de **17 996,50 mii lei**.

Ca rezultat al monitorizării contribuabililor supuşi verificărilor în anul 2015 au fost **aduşi în cadrul legal 4 267 contribuabili**, inclusiv prin:

- eliberarea a **3 496 patente de întreprinzător**;

- angajare în calitate de salariaţi **391 persoane**;

- înregistrarea a: **114 întreprinderi individuale** (ÎI), **116 societăţi cu răspundere** **limitată** (SRL) şi **150 gospodării ţărăneşti** (GŢ).

În baza a **1 587 acte de control**, au fost emise **845 decizii asupra cazurilor de încălcare a legislaţiei**, fiind calculate suplimentar la buget impozite, taxe şi alte plăţi în sumă totală de **11 921,9 mii lei**, inclusiv prin metode şi surse indirecte **5 955,06 mii lei**, din ele achitate în perioada de gestiune **6 516,2 mii lei**.

În vederea consolidării capacităţii de administrare ale Serviciului Fiscal de Stat pe parcursul anului 2015 **a fost elaborat** şi urmează a fi definitivat pe parcursul anului 2016, **proiectul de lege** „Cu privire la statutul Serviciului Fiscal de stat”. În linii mari proiectul prevede atingerea obiectivului menţionat prin: revizuirea statutului juridic al Serviciului Fiscal de Stat (SFS) şi prin abilitarea acestui organ cu atribuţii de urmărire penală a evaziunilor fiscale.

Pentru asigurarea dezvoltării procesului de administrare fiscală şi implementării unui mecanism performant de deservire a contribuabililor, pe parcursul anului 2015 **au fost elaborate şi aprobate** o serie de programe/strategii/ghiduri/regulamente, dintre care se pot menţiona: **Programul** privind conformarea voluntară a contribuabililor pentru anul 2015, **Programul** de conformare a persoanelor fizice cu venituri mari pentru anul 2015-2016, **Strategia** de deservire a contribuabililor pentru anii 2016-2018, **Ghidul** de deservire a contribuabililor etc.

Lărgirea spectrului de servicii prestate contribuabililor şi eficientizarea utilizării tehnologiilor informaţionale în administrarea fiscală a fost asigurată pe parcursul anului 2015 prin elaborarea, lansarea şi/sau extinderea mai multor sisteme informaţionale, servicii şi/sau module, dintre care se pot menţiona: SIA „**Colectarea informaţiei din surse indirecte**”, SIA „**Diseminare mesaje**”, SIA „**Sistem de management al riscurilor**”, SIA „**Anticamera online**” modulul „**Scriem Codul Fiscal**”, serviciul „**Declaraţia precompletată**” etc.

Totodată, de menţionat este şi faptul că, în anul 2015, concomitent cu implementarea proiectului-pilot „**Funcţionarul fiscal de sector**” a fost lansat şi proiectul ,,**Prietenul contribuabilului**”, care prevede implicarea persoanelor active din rîndurile contribuabililor. Lansarea proiectului respectiv a condus la promovarea civismului fiscal în societatea Moldovei, precum şi la aplanarea raportului SFS – contribuabil, astfel încît funcţionarul fiscal să fie în serviciul contribuabilului, care fiind bine informat să-şi onoreze demn obligaţiunile fiscale.

**Administrarea vamală**

Pe parcursul anului 2015 Serviciul Vamal şi-a orientat eforturile, atît spre facilitarea comerţului prin simplificarea la maxim a procedurilor vamale, cît şi pe consolidarea capacităţilor de prevenire şi contracarare a fraudelor vamale prin modernizarea sistemului de analiză de risc.

O realizare importantă a fost dezvoltarea conceptului de **agent economic autorizat (AEO)**, care a făcut ca pînă la finele anului 2015, **numărul companiilor** cu **statut de AEO** să se majoreze şi să ajungă pînă la **96 de companii**, dintre care **43** beneficiază de procedura de **vămuire la domiciliu**. O altă reuşită în acest context o reprezintă şi lansarea proiectului-pilot de recunoaştere unilaterală a AEO din Uniunea Europeană la punctul de trecere a frontierei Leuşeni - Albiţa.

În scopul modernizării procedurilor vamale, a fost implementată **procedura de declarare electronică**. Drept urmare a măsurilor de promovare a procedurii declarării electronice, **ponderea exportului perfectat electronic** **a crescut** de la 21% din totalul exporturilor în 2014, **pînă la cca 92%** la finele anului 2015. De asemenea, odată cu implementarea la 1 martie 2015 a procedurii de import electronic a mărfurilor, **ponderea importului perfectat electronic** a ajuns la **9%** la finele anului 2015.

În vederea diminuării numărului de acte necesare vămuirii mărfurilor importate/ exportate au fost operate modificări la Hotărîrea Guvernului nr. 1140 din 02.11.2005 „Pentru aprobarea Regulamentului de aplicare a destinaţiilor vamale prevăzute de Codul Vamal al Republicii Moldova”. Una dintre modificările operate stabileşte un număr minim de acte obligatorii, şi anume 3 acte, solicitate în procesul de vămuire a mărfurilor şi mijloacelor de transport: factura, documentele de transport şi actele permisive, necesare pentru acordarea liberului de vamă.

Pentru facilitarea comerţului şi asigurarea sporirii încasărilor la bugetul de stat, unul din pilonii de bază ai Serviciului Vamal este focusarea asupra tranzacţiilor cu risc sporit de fraudă. Astfel, în urma eficientizării activităţii de analiză de risc s-a reuşit **diminuarea substanţială a ponderii culoarului roşu de vămuire** **la export**, de la 36% în 2011 la **3% în 2015**, iar la **import** de la 47% în 2011 la **14% în 2015**.

În vederea asigurării racordării cadrului normativ naţional la standardele şi practicile UE printr-o **abordare de ansamblu** şi **nediscriminatorie a regulilor de origine**, pe parcursul anului 2015 au fost operate şi aprobate o serie de modificări la cadrul normativ. Urmare a acestor modificări, de către organele vamale ale Republicii Moldova au fost eliberate **40 334 certificate de origine**, dintre care **47,6%** au constituit **certificate de origine EUR.1**.

Totodată, în vederea implementării procedurii de acordare şi utilizare a statutului de exportator aprobat, în anul 2015, au fost aprobate o serie de acte normative, inclusiv modificări la Codul vamal nr. 1149-XIV din 20.07.2000, astfel fiind introdusă şi procedura simplificată de certificare a originii. La finele anului 2015, **3** **agenţi economici** deţineau **statutul de exportator aprobat**.

O serie de **reforme** au fost realizate şi **în domeniul controlului ulterior**. Astfel, începînd cu luna august 2015 este **implementat conceptul culoarului albastru**, care constă în acordarea liberului de vamă fără efectuarea controlului mărfurilor, sub rezerva verificării ulterioare a declaraţiilor vamale. În vederea implementării sistemului de monitorizare în regim on-line a procesului de efectuare a controlului ulterior, a fost **elaborat şi testat (la finele anului 2015) în fază finală Modulul VI al SI „Antifrauda” – „Control ulterior”**. Implementarea modulului respectiv va permite monitorizarea etapizată a realizării misiunilor de audit post-vămuire. Ponderea colaboratorilor vamali (din total colaboratori din domeniul controlului ulterior) instruiţi şi conectaţi la modulul respectiv a atins la finele anului 2015 - **100%** .

În contextul reformelor menţionate, eficacitatea controalelor ulterioare a sporit de la 57,7% în 2014, **la 67,6%** în 2015.

1. **Datoria de stat**

În vederea asigurării implementării prevederilor Programului „Managementul datoriei de stat pe termen mediu (2015-2017)”, pe parcursul anului 2015, politica în domeniul datoriei de stat a fost orientată spre atingerea **obiectivului fundamental** în procesul de administrare a datoriei de stat, stabilit în Program, şi anume spre **asigurarea necesităţilor de finanţare ale bugetului de stat la nivel acceptabil de cheltuieli pe termen mediu şi lung, în condiţiile limitării riscurilor implicate**. Acţiunile întreprinse de către Ministerul Finanţelor în vederea implementării obiectivului respectiv, sunt descrise în **Raportul privind situaţia în domeniul datoriei sectorului public, garanţiilor de stat şi recreditării de stat pe anul 2015.**

Totodată, se menţionează că, a fost elaborat şi aprobat, de către Colegiul Ministerului Finanţelor (în cadrul şedinţei din 10.08.2015), Programul „Managementul datoriei de stat pe termen mediu (2016-2018)”.

**Soldul datoriei de stat**

Conform situaţiei din 31.12.2015, ***soldul datoriei de stat*** a fost format din **7 225,4 mil. lei** – ***datorie de stat internă*** şi **1 337,0 mil. dolari SUA** - ***datorie de stat externă***.

Conform datelor privind PIB-ul prognozat pentru anul 2015, **ponderea datoriei de stat în PIB**, la situaţia din 31.12.2015, a constituit **28,0%**, înregistrînd o majorare în raport cu perioada similară a anului precedent cu 3,5 puncte procentuale, din contul majorării ponderii datoriei de stat externe în PIB. Acest fapt se explică prin majorarea soldului datoriei de stat externe exprimat în dolari SUA, precum şi ca urmare a deprecierii monedei naţionale faţă de valutele în care este denominată datoria de stat externă.

La situaţi de la finele anului 2015 principalii indicatori de risc aferenţi structurii datoriei de stat, definiţi în *Programul „Managementul datoriei de stat pe termen mediu (2015-2017)*”, s-au încadrat în limitele stabilite şi au înregistrat următoarele valori:

* ponderea datoriei de stat care ajunge la scadenţă în decurs de un an în totalul datoriei de stat – **25,0%**;
* ponderea datoriei de stat interne în total datorie de stat – **21,6%**;
* ponderea datoriei de stat într-o anumită valută străină în total datorie de stat – **32,7%**;
* ponderea datoriei de stat cu rata dobînzii fixă în total datorie de stat – **58,2%**.

Cît priveşte indicatorii de sustenabilitate, la situaţia din 31.12.2015, **ponderea serviciului datoriei de stat** în veniturile bugetului de stat pe componenta de bază a înregistrat **4,1%**, iar **ponderea datoriei de stat şi a unităţilor administrativ-teritoriale** în PIB a constituit **28,3%**. Astfel, indicatorii monitorizaţi s-au încadrat în limitele sustenabile stabilite în Program şi nu produc riscuri adiţionale asupra stabilităţii macroeconomice a ţării.

**Surse externe**

Pe parcursul anului 2015, pentru realizarea proiectelor finanţate din surse externe, cît şi a susţinerii bugetului, au fost **negociate** **6** acorduri de împrumut în valoare de aproximativ **303,9 mil. dolari SUA**, dintre care **4** acorduri de împrumut în valoare de **222,9 mil. dolari SUA** au fost **semnate**, dintre acestea se menţionează:

* Acordul de finanţare dintre Republica Moldova şi Banca Internaţională pentru Reconstrucţie şi Dezvoltare privind realizarea proiectului *„Îmbunătăţirea eficienţei sistemului de alimentare centralizată cu energie termică”*;
* Acordul de finanţare între Republica Moldova şi Asociaţia Internaţională de Dezvoltare privind realizarea proiectului *„Finanţarea Adiţională pentru Competitivitate în Agricultură”*;
* Acordul de finanţare între Republica Moldova şi Asociaţia Internaţională de Dezvoltare privind realizarea proiectului „*Finanţarea Adiţională pentru Managementul Dezastrelor şi Riscurilor Climaterice*”, etc.

Reieşind din acordurile negociate şi/sau semnate – principalii creditori ai Guvernului Republicii Moldova, pe parcursul anului 2015 au fost: Asociaţia Internaţională pentru Dezvoltare şi Banca Internaţională pentru Reconstrucţie şi Dezvoltare.

**Surse interne**

Pe parcursul anului 2015, Ministerul Finanţelor a menţinut structura emisiunii VMS pe piaţa primară, preferinţă fiind acordată emisiunii VMS cu termen mai lung de circulaţie. Astfel, Ministerul Finanţelor a majorat volumul ofertei de bonuri de trezorerie cu scadenţa **182 şi 364 zile**, de la **75,0 mil. lei** pînă la **80,0 mil. lei** şi de la **56,0 mil. lei** pînă la **90,0 mil. lei** respectiv. Însă, avînd în vedere criza din sectorul financiar-bancar, politica monetară austeră a Băncii Naţionale a Moldovei şi situaţia precară în executarea bugetului de stat, în scopul acoperirii decalajului temporar de casă al bugetului de stat în perioada mai-noiembrie 2015 pe piaţa primară au fost emise Bonuri de trezorerie cu scadenţa **21 zile**, în volum mediu de **15,0 mil. lei**. Concomitent, a fost majorat volumul ofertei de bonuri de trezorerie cu scadenţa **91 zile**, de la **39,0 mil. lei** pînă la **80,0 mil. lei.**

Totodată, în legătură cu cererea redusă la VMS pe termen lung, începînd cu luna august curent, Ministerul Finanţelor a stopat, pe termen nedefinit, emisiunea Obligaţiunilor de stat cu dobîndă fixă şi maturitatea de 3 ani.

Astfel, **scadenţa medie ponderată anuală a VMS** aflate în circulaţie la situaţia din 31 decembrie 2015 **s-a micşorat cu 22 zile** faţă de situaţia de la începutul anului şi a constituit **211 zile**.

1. **Inspectare financiară**

Datorită desfăşurării activităţii de inspectare financiară în baza analizei riscurilor, s-a reuşit majorarea volumului de mijloace financiare verificate cu 6,5 miliarde lei, pe parcursul anului de referinţă fiind **verificate 40,1 miliarde lei**, comparativ cu anul 2014, cînd au fost verificate 33,6 miliarde lei.

Totodată, întru executarea Programului activităţii de inspectare financiară (în continuare Program), însărcinărilor centralizate şi solicitărilor parvenite suplimentar, ţinînd cont şi de cerinţele actuale privind implementarea noilor metode de organizare şi desfăşurare a inspectărilor, pe parcursul anului 2015 au fost efectuate **1 684 inspectări** **financiare** privind conformitatea cu legislaţia a operaţiunilor şi tranzacţiilor ce ţin de gestionarea resurselor bugetului public naţional şi patrimoniului public. Din numărul total de inspectări, **698** au fost efectuate conform programului de activitate aprobat. Suplimentar, conform indicaţiilor conducerii ţării, solicitărilor organelor de drept, cît şi în baza altor solicitări, petiţii şi rapoarte, au fost efectuate **986 inspectări**.

Din numărul total de inspectări efectuate (1684 inspectări financiare), **363** au constituit **inspectări financiare totale** şi **1 321 inspectări financiare tematice**.

În cadrul entităţilor publice au fost efectuate **882 inspectări financiare**, ceea ce constituie **52,4 %** din numărul total de inspectări realizate.

Totodată, au fost efectuate **802 inspectări financiare** la întreprinderi de stat, municipale, societăţi pe acţiuni şi alte entităţi în care statul deţine o cotă-parte, ceea ce constituie **47,6 %** din numărul total de inspectări efectuate.

În rezultatul inspectărilor financiare efectuate pe parcursul anului 2015 au fost depistate încălcări estimate în sume băneşti în mărime de **648,7 mil. lei** comparativ cu **517,7 mil. lei** în anul 2014.

La entităţile publice suma depistată a constituit **139,3 mil. lei**, la întreprinderile de stat, societăţile comerciale în al căror capital social statul deţine o cotă-parte - **213,4** **mil. lei**, la entităţile private, în cadrul inspectărilor efectuate în baza ordonanţelor organelor de drept – **296,0 mil. lei**.

Au fost calculate suplimentar sume la buget, care includ mijloacele financiare calculate la bugetul de stat în baza deciziilor de sancţionare privind perceperea venitului ilicit obţinut şi a amenzii, precum şi sumele dividendelor sau defalcărilor netransferate, în mărime de **111,1 mil. lei** ceea ce constituiecu 87,8 milioane lei mai mult comparativ cu anul 2014 (23,3 mil. lei).

Concomitent, întru întreprinderea măsurilor de rigoare asupra rezultatelor materialelor inspectărilor efectuate, au fost expediate **2 354 prescripţii executorii** şi **sesizări**, inclusiv în adresa entităţilor supuse inspectării, conducerii de vîrf a ţării, organelor ierarhic superioare, oficiilor teritoriale ale Cancelariei de Stat, altor autorităţi.

1. **Achiziţii publice**

Pe parcursul anului 2015 au fost instruiţi suplimentar cca **73** utilizatori ai autorităţilor contractante în vederea utilizării SIA RSAP. De asemenea, a fost oferită asistenţă tehnică în vederea utilizării SIA RSAP, atît utilizatorilor autorităţilor contractante, cît şi celor ai agenţilor economici.

La momentul actual, sistemul se utilizează în regim pilot de către **221** autorităţi publice. Respectiv, în anul 2015 de către cele **221** autorităţi contractante au fost iniţiate şi desfăşurate prin intermediul SIA RSAP **3 121** de proceduri de achiziţii publice, în rezultatul cărora au fost încheiate **6 804** acte juridice în sumă de  **3 325,7** mil. lei.

Pe parcursul anului 2015, Agenţia Achiziţii Publice,  a asigurat verificarea corectitudinii achiziţiilor de bunuri, lucrări şi servicii în baza dărilor de seamă, întocmite de către autorităţile contractante în rezultatul desfăşurării procedurii de achiziţie şi contractelor de achiziţie publică. În rezultatul acesteia a fost înregistrat si perfectat un volum de **25 797** documente intrate. Urmare a examinării documentelor intrate şi a verificării corectitudinii desfăşurării procedurilor de achiziţii publice, de către Agenţia de Achiziţii Publice au fost întocmite şi transmise în adresa autorităţilor contractante **3 205** scrisori.

Drept urmare, de către autorităţile contractante au fost încheiate **32 832** **acte juridice** (contracte de achiziţii publice şi acorduri adiţionale), în sumă totală de   **6 461,6** **mil. lei**.

Repartizarea achiziţiilor publice după tipul obiectului de achiziţie (bunuri/lucrări/servicii) realizate de autorităţile contractante în perioada anului 2015 se prezintă astfel:

* + **bunuri** în valoare totală de **2 992,7  mil lei**, ceea ce reprezintă **46,31%** din volumul total de achiziţii;
	+ **lucrări** în valoare totală de **2 462,9 mil lei**, ceea ce constituie **38,12%** din volumul total de achiziţii;
	+ **servicii** în valoare totală de **1 006,0 mil lei**, ceea ce constituie **15,57%** din volumul total de achiziţii publice.

Potrivit competenţelor sale Agenţia, în anul 2015 a examinat **743** **contestaţii** ale operatorilor economici participanţi la procedurile de achiziţii publice.

În continuare se menţionează că, potrivit planului de instruire a reprezentanţilor autorităţilor contractante, responsabili de desfăşurarea procedurilor de achiziţii publice, a fost asigurată iniţierea şi desfăşurarea a **7 seminare** de instruire privind utilizarea SIA RSAP, în rezultatul cărora au fost instruiţi angajaţii a **73 autorităţi** contractante.

Suplimentar, se menţionează că, în scopul transpunerii directivelor europene în materie de achiziţii, cît şi în vederea îmbunătăţirii sistemului de achiziţii publice pe parcursul anului 2015 a fost elaborată şi adoptată Legea privind achiziţiile publice (în redacţie nouă) nr. 131 din 03.07.2015, care va intra în vigoare de la 01 mai 2016.

1. **Monitoring-ul economico-financiar al activităţii întreprinderilor de stat şi societăţilor comerciale cu capital integral sau majoritar de stat**

Pe parcursul anului 2015, au fost desfăşurate mai multe activităţi privind monitoring-ul financiar al activităţii economico-financiare a întreprinderilor de stat şi a societăţilor comerciale cu capital integral sau majoritar de stat.

Astfel, în vederea consolidării disciplinei financiare şi sporirii eficienţei utilizării patrimoniului public, prin dispunerea întreprinderii/ întreprinderea măsurilor de rigoare în vederea dezvoltării, restructurării şi privatizării patrimoniului public şi atragerea investiţiilor în sectorul real al economiei naţionale, pe parcursul anului 2015 au fost întocmite Note analitice generalizate privind rezultatele monitoringului financiar al activităţii economico-financiare a întreprinderilor de stat şi a societăţilor comerciale cu capital integral sau majoritar de stat (în continuare – monitoring financiar), prezentate Agenţiei Proprietăţii Publice subordonată Ministerului Economiei şi Guvernului Republicii Moldova. De asemenea au fost întocmite şi remise, Note analitice privind rezultatele monitoringului financiar, autorităţilor publice care au în administrare entităţi cu capital de stat, spre examinare şi întreprinderea măsurilor necesare întru ameliorarea situaţiei/ menţinerea stabilităţii financiare a entităţilor economice aflate în administrare.

Concomitent, ca rezultat al efectuării monitorizărilor financiare, au fost identificate şi înaintate propuneri către Inspecţia Financiară pentru inspectare financiară a entităţilor economice care au înregistrat, conform rezultatelor anului 2014, restanţe considerabile la bugetul public naţional, diminuări valorice a indicatorilor economici de rezultat/ de performanţă etc.

Totodată, entităţile economice cu capital de stat, care în anul 2014 au obţinut profit, au transferat pe parcursul anului 2015, la bugetul de stat:

* venituri sub formă de defalcări în sumă de **63,2 mil.lei**, rata îndeplinirii fiind de **100,8%** din suma aprobată prin Legea nr.200 din 20 noiembrie 2015 pentru modificarea şi completarea Legii bugetului de stat pe anul 2015 nr.72 din 12 aprilie 2015.
* venituri sub formă de dividende în sumă de **70,7 mil. lei**, rata îndeplinirii fiind de **100,02%** din suma aprobată prin Legea nr.200 din 20 noiembrie 2015 pentru modificarea şi completarea Legii bugetului de stat pe anul 2015 nr.72 din 12 aprilie 2015.

În urma privatizării/vînzării bunurilor proprietate publică, în anul 2015, în bugetul de stat au fost încasate mijloace băneşti în mărime de **20,0 mil. lei** sau cu 71,6% mai puţin în comparaţie cu anul precedent. De asemenea, veniturile bugetului de stat de la vînzarea pachetelor de acţiuni şi/sau părţilor sociale, în anul 2015, au constituit **1,6 mil.lei**, sau cu 98,6% mai puţin în comparaţie cu anul 2014, iar din vînzarea-cumpărarea terenurilor proprietate publică a statului – **13,6 mil.lei** sau de 3 ori mai mult în raport cu anul 2014.

În vederea fortificării capacităţilor de analiză a riscurilor bugetar-fiscale, precum şi de monitoring financiar al entităţilor economice cu capital majoritar de stat, în anul 2015 **a fost elaborat** şi **remis** cu titlu de recomandare, autorităţilor administraţiei publice locale, ***Ghidul metodologic*** privind efectuarea monitoringului financiar al activităţii economico-financiare a întreprinderilor municipale şi societăţilor comerciale cu capital integral sau majoritar al unităţii administrativ-teritoriale.

Suplimentar, se menţionează că, în anul 2015 au fost plasate pe pagina web a Ministerului Finanţelor informaţii privind rezultatele monitoringului financiar al activităţii economico-financiare a entităţilor cu capital de stat în anul 2014, care sunt disponibile la adresa: <http://mf.gov.md/archive/year2014/report>.

1. **Contabilitate şi audit în sectorul corporativ**

În scopul constituirii unui cadru normativ performant în domeniul contabilităţii şi auditului în sectorul corporativ, care să contribuie la dezvoltarea şi perfecţionarea contabilităţii, inclusiv raportării financiare şi auditului pe parcursul anului 2015 au fost elaborate şi promovate un şir de acte normative şi departamentale în domeniul contabilităţii şi auditului în sectorul corporativ.

În anul 2015 a **fost iniţiat procesul** de elaborare a proiectelor: *Legii contabilităţii în redacţie nouă* şi *Legii privind activitatea de audit în redacţie nouă*. În ambele cazuri au fost elaborate tabelele de transpunere în legislaţia naţională a Directivelor UE corespunzătoare şi proiectele conceptelor legilor, cu plasarea acestora pe pagina oficială a Ministerului Finanţelor ([link1](http://mf.gov.md/actnorm/contabil/altele); [link2](http://mf.gov.md/actnorm/audit/altele)).

De asemenea, **a fost aprobată** prin Hotărîrea Guvernului nr. 799 din 29.10.2015, Lista societăţilor de audit privind auditarea situaţiilor financiare pentru anul 2015 ale întreprinderilor de stat şi ale societăţilor pe acţiuni în care cota statului depăşeşte 50 % din capitalul social. Scopul actului normativ constă în selectarea societăţilor de audit conform criteriilor stabilite prin Legea nr. 146-XIII din 16 iunie 1994 cu privire la întreprinderea de stat şi Legea nr. 1134-XIII din 2 aprilie 1997 privind societăţile pe acţiuni.

Totodată, reieşind din atribuţiile sale de bază, Ministerul Finanţelor a organizat pe parcursul anului **6** **examene** pe discipline la care au participat **50 pretendenţi**. În urma susţinerii examenului de calificare, la **6 persoane**, în baza deciziei Comisiei de certificare, li s-a conferit calificarea „Auditor pentru auditul general”, cu eliberarea de către Ministerul Finanţelor a certificatelor de calificare a auditorului.

1. **Management financiar şi control**

În anul 2015 priorităţile şi obiectivele de bază din domeniu au fost direcţionate spre promovarea unui grad avansat de răspundere managerială în utilizarea fondurilor publice.

Astfel, pe parcursul anului 2015, **au fost elaborate şi aprobate:**

* Regulamentul-cadru de activitate a serviciilor financiare (**Hotărîrea Guvernului nr. 433 din 15.07.2015**);
* Standardele naţionale de control intern în sectorul public, în redacţie nouă (**Ordinul ministrului finanţelor nr. 189 din 05.11.2015)**.

Activităţile în domeniul controlului financiar public intern au fost susţinute de Acordul de colaborare dintre Ministerul Finanţelor al Republicii Moldova şi Ministerul Finanţelor al Olandei, în baza căruia pe parcursul anului 2015:

* **au fost organizate 2 ateliere de lucru** privind aplicarea prevederilor Regulamentului-cadru de organizare şi funcţionare a subdiviziunii economie şi finanţe, în cadrul cărora au fost instruite **45 persoane**;
* **au fost desfăşurate 8 seminare de instruire** în domeniul auditului intern, în cadrul cărora au fost instruiţi **237 participanţi**;
* **au fost desfăşurate 17 seminare de instruire**/**mediatizare** în domeniul managementului financiar şi controlului, în cadrul cărora au fost instruiţi **426 manageri**;
* pentru **2 entităţi publice** (Ministerul Economiei şi Ministerul Agriculturii şi Industriei Alimentare) **a fost acordată asistenţă** la locul de muncăîntru dezvoltarea sistemului de management financiar şi control;
* **au fost desfăşurate 4 misiuni de audit intern-pilot** în cadrul Primăriei municipiului Bălţi, Ministerului Agriculturii şi Industriei Alimentare, Ministerului Economiei şi Cancelariei de Stat.
1. **Transparenţa în procesul decizional**

În scopul asigurării transparenţei în procesul decizional, principiu de bază promovat de Ministerul Finanţelor în activitatea sa, pe parcursul anului 2015, au fost respectate prevederile *Legii nr. 239-XVI din 13.11.2008 privind transparenţa în procesul decizional* şia *Hotărîrii Guvernului nr. 96  din  16.02.2010 „Cu privire la acţiunile de implementare a Legii nr.239-XVI din 13 noiembrie 2008 privind transparenţa în procesul decizional”*.

Pe parcursul anului 2015 au fost **adoptate 146 decizii**, dintre care:

* **88 proiecte** **de decizii au fost supuse** **consultărilor publice**,
* **7 decizii** au fost **adoptate în regim de urgenţă**, dintre acestea: 1 proiect de lege, 2 proiecte de hotărîri de Guvern şi 4 Ordine;
* **51 decizii au fost adoptate** fără a fi supuse consultărilor publice (acestea nu cad sub incidenţa prevederilor*Legii nr. 239-XVI din 13.11.2008* şia *Hotărîrii Guvernului nr. 96  din  16.02.2010*).

Totodată, în scopul facilitării accesului părţilor interesate la informaţia privind procesul de elaborare şi adoptare a deciziilor de către Ministerul Finanţelor, pe pagina web oficială, în banner-ul „*Transparenţa decizională*”, a fost plasat Programul anual de elaborare a proiectelor de acte normative pe anul 2015.

Datele generalizate despre transparenţa în procesul decizional în Ministerul Finanţelor pot fi consultate urmărind link-ul: <http://mf.gov.md/TranspDeciz/RaportDeciz>.

Suplimentar, se menţionează că, Ministerul Finanţelor a postat, atît pe **pagina oficială** [www.mf.gov.md](http://www.mf.gov.md), cît şi pe **platforma on-line** [www.particip.gov.md](http://www.particip.gov.md), documentele de politici, proiectele de acte normative, informaţii privind perioada şi formatul consultărilor publice, funcţionarii publici responsabili, precum şi alte detalii specifice proiectelor.

1. **Resurse umane şi formare profesională**

În prezent, procesul de instruire ocupă un loc important în sistem, fiind absolut necesar pentru obţinerea şi menţinerea unui nivel scontat de performanţă, iar ca entitate publică, Ministerul Finanţelor pune accentul  pe dezvoltarea capitalului intelectual, prin asigurarea unui proces sistematic şi planificat de dezvoltare profesională.

Astfel, pe parcursul anului 2015, ca şi în anii precedenţi, Ministerul Finanţelor a asigurat respectarea conformă a Planului  de perfecţionare profesională  a funcţionarilor publici, delegînd  în total 463 de funcţionari publici la 85 de cursuri tematice de instruire externă organizate, implicit:  în cadrul Academiei de Administrare Publică, la Comanda de Stat (32 cursuri) - 78 persoane, peste hotare - 81 persoane, cu suportul altor prestatori de servicii de instruire 6 cursuri la capitolul instruire internă (inclusiv cursurile de studiere a limbii engleze), la care au participat 239 persoane.

1. Informaţii mai detaliate privind executarea BPN şi a BS în anul 2015 pot fi accesate la <http://mf.gov.md/ro/reports/17>

Notă: Datele referitoare la executarea BPN şi BS în anul 2015 sunt preliminare. [↑](#footnote-ref-2)